Diari Oficial de la Generalitat Valenciana


Sumari del DOGV 3141, del 12-12-1997 (1997/11230)

RESOLUCIÓ de 4 de novembre de 1997, del director general d'Interior, de la Conselleria de Presidència, per la qual s'acorda inscriure al Registre de Fundacions de la Comunitat Valenciana la denominada Fundació Pere Sánchez Segarra.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3141

Data del DOGV
:   12-12-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11432


Data del document
:   04-11-1997

Organisme emissor
:   Conselleria de Presidència

Tipus de document
:   Resolució

4041 RESOLUCIÓ de 4 de novembre de 1997, del director general d'Interior, de la Conselleria de Presidència, per la qual s'acorda inscriure al Registre de Fundacions de la Comunitat Valenciana la denominada Fundació Pere Sánchez Segarra. [97/Q11928]
  
Vist l'expedient per qual se sol·licita inscriure al Registre de Fundacions de la Comunitat Valenciana la denominada Fundació Pere Sánchez Segarra, incoat en data 3 de març de 1997, amb el número de registre 15.710, per l'alcalde d'Onda, el senyor Enrique Navarro Andreu, com a president de la Fundació, en base als següents:
  
Fets
  
Primer
  
Que en data 16 d'octubre de 1997, el senyor Antonio Sánchez Tejeda, com a únic hereu de senyor Pere Sánchez Segarra, va comparéixer davant el notari del Col·legi de València, amb residència a Onda, el senyor Cèsar Belda Casanova, i va manifestar en aquest acte la voluntat de constituir la denominada Fundació Pere Sánchez Segarra, constitució que es va dur a terme mitjançant escriptura de la mateixa data i amb el número de protocol 2.570, atorgada pel notari esmentat.
  
Així mateix, van comparéixer a aquest acte l'alcalde president de l'Ajuntament d'Onda, el senyor Enrique Navarro Andreu; la senyora Mariola Felipe Maza, tinent d'alcalde -regidora de Cultura de l'Ajuntament d'Onda-; la senyora María-Lidón Adelantado Puchal, presidenta del Consell Municipal d'Educació de l'Ajuntament d'Onda; el senyor Vicente Gil Sansano; el senyor Luis-Vicente Doménech Prades i el senyor Rafael Ramírez Bachot, a l'efecte de la seua acceptació del càrrec de patrons de l'esmentada Fundació.
  
Segon
  
Segons l'article 6 dels estatuts, la finalitat de la Fundació és: a) la conservació de les col·leccions de segells, discos i llibres que es relacionaran en l'escriptura fundacional; b) l'ampliació d'aquestes col·leccions amb les rendes que s'obtinguen per l'administració del capital, que igualment forma part del seu haver fundacional; c) la difusió, divulgació i pública exposició d'aquestes col·leccions a tot el públic en general, dins de l'àmbit provincial de Castelló.
  
Seran beneficiaris potencials de la Fundació, de conformitat amb l'article 7 estatutari, tot el públic en general dins de la Comunitat Valenciana.
  
Tercer
  
La dotació fundacional, d'acord amb l'escriptura de constitució, és de trenta-dos milions seixanta-sis mil cinc-centes deu pessetes (69.264.090 PTA), desglossada en aportacions no dineràries, procedents del llegat de senyor Pere Sánchez Segarra, consistents en col·leccions de revistes, llibres, segells i discos, valorades en dotze milions seixanta-sis mil cinc-centes deu pessetes (88.514.105 PTA), i aportacions dineràries per un valor de vint milions de pessetes (99.611.393 PTA), que s'aporten de la següent forma: per una llibreta de dipòsits a termini de l'entitat financera Caixa Postal, SA, d'Onda (Argentaria), per un import de deu milions de pessetes (92.798.716 PTA); per un dipòsit de sis milions de pessetes (6.000.000 PTA), a la sucursal d'Onda de l'entitat financera Banc Espanyol de Crèdit, SA, aportat íntegrament pel senyor Antonio Sánchez Tejeda; per llibreta servei de l'entitat financera Caixa d'Estalvis de València, Castelló i Alacant, sucursal d'Alboraya, per import de quatre milions de pessetes (4.000.000 PTA), aportat íntegrament per la senyora María-Dolores Piñón Payá.
  
L'acreditació de les aportacions dineràries figura en diversos justificants d'abonament en compte de les entitats financeres Caixa Postal (Argentaria); Bancaixa i Banco Español de Crédito, SA, i les aportacions no dineràries s'acrediten per les taxacions realitzades per la Biblioteca Municipal d'Onda, el Cercle Filatèlic, Numismàtic i de Col·leccionisme Ibn Al-Abbar d'Onda, i del propi Ajuntament d'Onda, que ha taxat la col·lecció discogràfica, i s'han incorporat tots aquests documents a l'expedient de constitució.
  
Quart
  
D'acord amb allò ha establit en l'exponent III de l'acta fundacional i els articles 8 a 12, ambdós inclusivament, dels estatuts, el Patronat és l'òrgan de govern, representació i administració de la fundació.
  
Compondran el Patronat els següent membres:
  
1. Amb caràcter vitalici, el senyor Antonio Sánchez Tejeda.
  
2. L'alcalde de l'Ajuntament d'Onda.
  
3. El regidor de Cultura de l'Ajuntament d'Onda.
  
4. El president del Consell Municipal d'Educació d'aquest Ajuntament.
  
5. El senyor Vicente Gil Sansano i el senyor Luis Doménech Prades, en qualitat d'amics del titular i garants de la seua filosofia. El seu mandat durarà fins que per la seua pròpia voluntat ho decidisquen, una vegada que els objectius de la Fundació estiguen suficientment consolidats. Les seues vacants quedaran amortitzades.
  
6. Dos membres més, designats a proposta de tots els anteriorment citats.
  
En nom dels patrons assenyalats en els números 2 a 4 anteriors, ambdós inclusivament, podran actuar les persones als qui corresponga legalment, reglamentàriament o estatutàriament la seua substitució.
  
Tindrà el càrrec de president del Patronat l'alcalde de l'Ajuntament d'Onda, o el regidor que el substituïsca. El vicepresident ho serà el regidor/a de Cultura de l'Ajuntament. Tindrà el càrrec de secretari/a el president/a del Consell Municipal d'Educació. El Patronat elegirà d'entre els seus membres un tresorer/a amb les funcions i atribucions previstes en la llei i en els presents estatuts.
  
Cinqué
  
El Patronat inicial queda format per les següents persones, havent acceptat el càrrec tots ells en document públic:
  
President honorari: Antonio Sánchez Tejeda.
  
President: Enrique Navarro Andreu, alcalde president de l'Ajuntament d'Onda.
  
Vicepresidenta: Mariola Felipe Maza, tinenta d'alcalde de Cultura.
  
Secretària: María-Lidón Adelantado Puchal, regidora presidenta del Consell Municipal d'Educació.
  
Tresorer: Vicente Gil Sansano.
  
Vocals: Luis-Vicente Doménech Prades i Rafael Ramírez Bachot.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució recull en el títol I, capítol II, secció II, article 34, el dret de fundació per a finalitats d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitats lucratives que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en aquest cas.
  
Tercer
  
Examinats els fins de la Fundació i la dotació, com també les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb allò que estableix en l'article 11.b) del Decret 60/1995, de 18 d'abril, del Govern Valencià de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional, i els estatuts, continguts en l'escriptura pública de 16 d'octubre de 1997, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte la finalitat que persegueix, segons l'article 6 dels seus estatuts.
  
Cinqué
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per Ordre de 25 de novembre de 1996, en allò referent a l'estructura administrativa a nivell de servei.
  
Vistos, la Constitució, la Llei 30/1994, de 24 de novembre, el Reial Decret 316/1996, de 23 de febrer, pel que s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i altra normativa de pertinent aplicació, resolc:
  
Primer
  
Inscriure com a fundació la denominada Fundació Pere Sánchez Segarra al Registre de Fundacions de la Comunitat Valenciana amb el número 47(C) i classificar-la com a cultural. El seu domicili radicarà a Onda (Castelló), al carrer de Vila-real, 43, 2.n, 2.ª.
  
Segon
  
Aprovar els estatuts pels quals ha de regir-se la fundació, elevats a escriptura pública davant el notari del Col·legi de València, amb residència a Onda, el senyor Cèsar Belda Casanova, en data 16 d'octubre de 1997 i número 2.570 de protocol.
  
Tercer
  
Aprovar el nomenament del primer patronat, segons figura en l'antecedent del fet cinqué d'aquesta resolució.
  
Notifiqueu aquesta resolució, i advertiu que contra aquesta, que no esgota la via administrativa, podrà presentar-s'hi un recurs ordinari davant aquest mateix òrgan o davant el conseller de Presidència en el termini d'un mes, comptador des de la data de la notificació, de conformitat amb allò que disposa el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 4 de novembre de 1997.- El director general d'Interior: José López Garrido.